ฮั่งเส็งปิดบวก 166 จุด หลังหุ้นแบงก์จีนพุ่ง
ฮั่งเส็งปิดบวก 166 จุด หลังหุ้นแบงก์จีนพุ่ง
12 ก.ค. 2560

ดัชนีฮั่งเส็งตลาดหุ้นฮ่องกงปิดปรับตัวขึ้นต่อเนื่องเป็นวันที่ 3 และขึ้นไปยืนอยู่เหนือระดับ 26,000 จุด โดยดัชนีฮั่งเส็งเพิ่มขึ้น 166.00 จุด หรือ 0.64% ปิดวันนี้ที่ 26,043.64 จุด โดยได้แรงหนุนจากหุ้นธนาคารและสถาบันการเงินของจีนที่พุ่งขึ้น เนื่องจากนักลงทุนคลายกังวลเกี่ยวกับสภาพคล่อง นอกจากนี้ หุ้นพลังงานปรับตัวขึ้นเช่นกัน ตามทิศทางราคาน้ำมัน ขณะเดียวกัน นักลงทุนจับตานางเจเน็ต เยลเลน ประธานธนาคารกลางสหรัฐ (เฟด) ซึ่งมีกำหนดจะแถลงนโยบายการเงินรอบครึ่งปีต่อสภาคองเกรสในวันนี้และพรุ่งนี้
ทั้งนี้ นางลาเอล เบรนาร์ด หนึ่งในคณะผู้ว่าการเฟด และนายแพทริค ฮาร์เกอร์ ประธานเฟดสาขาฟิลาเดลเฟีย ได้แสดงความกังวลเกี่ยวกับภาวะเงินเฟ้อต่ำในสหรัฐ ซึ่งอาจทำให้เฟดต้องใช้ความรอบคอบระมัดระวังในการปรับขึ้นอัตราดอกเบี้ยอีกครั้งในปีนี้